Agrupació del Bestiari Festiu i Popular de Catalunya

25è aniversari del Garot de l'Arboç i 15è del Garotet
2024-09-28 12:00 - 20:30 (UTC+1)
Enguany el Garot de l’Arboç llueix 25 anys d’història. A la Fira de Santa Llúcia de 1999 va néixer una figura única en la cultura popular de la vila a càrrec de l’Associació Cultural El Seguici—sense ànim de lucre. Des d’aleshores, aquest ruc de raça Guarà Català porta als carrers el millor de la música tradicional i representa una figura que enriqueix el folklore arbocenc.

El Garot també és ambaixador de la cultura de l’Arboç i té presència més enllà de la Festa Major local. Any rere any, actua a diversos municipis del territori per representar la cultura del Penedès. Sovint l’acompanya el Garotet, una figura que fan ballar els infants de la colla i que aquest 2024 farà 15 anys des de la seva estrena.

Les colles convidades a la celebració seran: La Mulassa de Mataró, La Mulassa de Barcelona, La Mulassa de Torredembarra i el Ball de les Òlibes de Sant Jaume dels Domenys.

Actes i horaris del 25è Aniversari del Garot i 15è del Garotet

12:00 - Inaguració del Passatge del Garot
Inauguració de la placa del Passatge del Garot al carrer Av. Abat Josep Freixas amb les autoritats de l’Ajuntament de l’Arboç, juntament amb les colles folklòriques de l’Arboç convidades i la presència del Garot i Garotet

Tot Seguit: Vermut, obert a tothom, al parc de Santa Llúcia amb el Dj Jan.

17:00 - Plantada de les bèsties convidades d’arreu del territori i el Garot i Garotet
Exposició de les bèsties al Carrer Major per a que les arbocenques i arbocencs i el públic en general puguin gaudir dels elements convidats.

17:30 - Inaguració de l’exposició
Inaguració de l’exposició dels 25 anys del Garot i el 15è Aniversari del Garotet, amb l’acompanyament dels membres del consistori de l’Ajuntament de l’Arboç i de les colles convidades.
Lloc: Auditori Municipal de l’Arboç, carrer de La Palma.

Horari:
-dissabte de 17:30h a 20:00h
-diumenge de 10:30h a 13:00h i de 17:00h a 19:00h

18:00 - Parlaments de benvinguda i Cercavila
A la plaça de la Vila, parlaments de benvinguda i inici de la cercavila pels carrers de l’Arboç.
Recorregut: Carrer Major, Rambla Josep Gener, Carrer Muralla, Carrer Palma, Carrer Jussà, Carrer Abat Escarré i Carrer Major (Plaça de la Vila).

En arribar al Carrer Major, es realitzaran els balls de lluïment a la Plaça de la Vila de totes les colles participants, els parlaments finals i l’entrega de records.

20:30 - Final
